กรมส่งเสริมการเกษตร เร่งศึกษาการขยายพันธุ์และส่งเสริมพืชกระท่อมพันธุ์ดีสู่พืชเศรษฐกิจ
นายขจร เราประเสริฐ รองอธิบดีกรมส่งเสริมการเกษตรด้านส่งเสริมการผลิต เปิดเผยว่า พืชกระท่อมได้พ้นจากบัญชียาเสพติดให้โทษ จึงได้รับความสนใจจากเกษตรกรและประชาชนทั่วไป อย่างไรก็ตาม พืชกระท่อมยังขาดการศึกษาวิจัยเกี่ยวกับการขยายพันธุ์ที่มีคุณภาพและปัจจัยที่มีผลต่อการเจริญเติบโต กรมส่งเสริมการเกษตร จึงได้ร่วมกับคณะเกษตรศาสตร์ มหาวิทยาลัยขอนแก่น โดยการสนับสนุนทุนวิจัยโดยสำนักงาน ป.ป.ส. ดำเนินการวิจัยเรื่องการศึกษาการขยายพันธุ์และส่งเสริมพืชกระท่อมพันธุ์ดีสู่พืชเศรษฐกิจ เพื่อศึกษาการขยายพันธุ์ การเจริญเติบโตและการตอบสนองทางสรีรวิทยาในระยะต้นกล้าและศึกษาปัจจัย รวมถึงอุปสรรค สำหรับการขยายพันธุ์กล้าไม้พืชกระท่อม เพื่อใช้เป็นแนวทางในการส่งเสริมการปลูก สามารถนำไปใช้ประโยชน์ทางการแพทย์และพัฒนาไปสู่พืชเศรษฐกิจฐานชุมชน เพื่อสร้างรายได้ที่ดีให้กับเกษตรกรต่อไป โดยมีเป้าหมายการผลิตจำนวน 100,000 ต้น